Številka: 007-0012/2021 (201)

Datum: 5. 5. 2022

**OBČINSKEMU SVETU**

**OBČINE TRŽIČ**

**ZADEVA:** **PREDLOG AKTA O USTANOVITVI SVETA RCERO LJUBLJANA**

Na podlagi 9. in 18. člena Statuta Občine Tržič (Ur. l. RS, št. 19/13 in 74/15) in 1. odstavka 131. člena Poslovnika Občinskega sveta Občine Tržič vam v obravnavo pošiljam točko:

|  |
| --- |
| **PREDLOG AKTA O USTANOVITVI**  **SVETA RCERO LJUBLJANA – 1. OBRAVNAVA** |

V skladu z 21. členom Statuta Občine Tržič in 55. členom Poslovnika Občinskega sveta Občine Tržič bodo kot poročevalci na seji Sveta in delovnih teles sodelovali:

* Jasna Kavčič, vodja Urada za okolje in prostor Občine Tržič,
* mag. Dušan Marc – JP VOKA SNAGA d.o.o.
* Saša Pegam – Tarin, pravno in poslovno svetovanje in storitve, d.o.o.

**PREDLOG SKLEPA:**

**Sprejme se predlog Akta o ustanovitvi Sveta RCERO LJUBLJANA – 1. obravnava.**

**mag. Borut Sajovic**

**ŽUPAN**

**Obrazložitev:**

**Ocena stanja in razlogi za sprejem akta**

S sklenitvijo Pogodbe o pristopu Občine Tržič k skupnemu ravnanju z odpadki v regijskem centru za ravnanje z odpadki Ljubljana – RCERO LJUBLJANA z dne 15. 4. 2022 je Občina Tržič pristopila k skupnemu ravnanju z odpadki v okviru Regijskega centra za ravnanje z odpadki Ljubljana - RCERO LJUBLJANA z namenom zagotavljanja obveznih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov.

Občine, ki so pogodbo o pristopu občin širše ljubljanske regije k sofinanciranju nadgradnje regijskega centra za ravnanje z odpadki Ljubljana – RCERO LJUBLJANA sklenile v letu 2009, so za potrebe izvrševanja določil pogodbe o pristopu, za spremljanje poteka investicije in realizacije RCERO LJUBLJANA, za ugotavljanje končne vrednosti RCERO LJUBLJANA, za oblikovanje predloga cene oziroma tarife za uporabo teh objektov in naprav ter za določitev standardov oddajanja odpadkov v predelavo, s predmetno pogodbo ustanovile organ odločanja, imenovan Svet RCERO LJUBLJANA.

Svet RCERO LJUBLJANA je na 6. redni (razširjeni) seji dne 23. 10. 2015, na kateri so sodelovali tudi župani občin, ki so po letu 2009 sklenili pogodbe o pristopu k skupnemu ravnanju z odpadki v okviru RCERO LJUBLJANA, v okviru točke »Skupni dogovor vseh pogodbenih partnerjev v projektu RCERO LJUBLJANA o razširitvi sestave Sveta RCERO LJUBLJANA z občinami pristopnicami, ki niso članice Sveta RCERO LJUBLJANA« soglasno sprejel sklep, ki se glasi: »Svet RCERO LJUBLJANA soglaša z razširitvijo sestave Sveta RCERO LJUBLJANA z občinami pristopnicami, ki niso članice Sveta RCERO LJUBLJANA.«

Na podlagi sprejetega sklepa Sveta RCERO LJUBLJANA z dne 23. 10. 2015 se je oblikoval predlagani Akt o ustanovitvi Sveta RCERO LJUBLJANA (v nadaljevanju: Akt), ki predstavlja podlago za ustanovitev skupnega organa občin - vseh pogodbenih partnerjev v projektu RCERO LJUBLJANA - za usklajevanje odločitev v zvezi z zagotavljanjem obveznih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v okviru RCERO LJUBLJANA.

**Cilji, načela in poglavitne rešitve akta**

Mestna občina Ljubljana, Občina Brezovica, Občina Dobrova - Polhov Gradec, Občina Dol pri Ljubljani, Občina Horjul, Občina Medvode in Občina Škofljica, v skladu z odloki, zagotavljajo obvezni gospodarski javni službi obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v obliki javnega podjetja – izvajalec je bila družba SNAGA Javno podjetje d.o.o. S sklepom Okrožnega sodišča v Ljubljani, opr. št. Srg 2049/15930 z dne 18. 4. 2019, je bila vpisana pripojitev po pogodbi o pripojitvi, na podlagi katere se je družbi JAVNO PODJETJE VODOVOD-KANALIZACIJA d.o.o, kot prevzemni družbi, pripojila prevzeta družba SNAGA Javno podjetje d.o.o., ki je zaradi izvedbe pripojitve prenehala. Od 18. 4. 2019 dalje je izvajalec zgoraj navedenih obveznih gospodarskih javnih služb družba JAVNO PODJETJE VODOVOD KANALIZACIJA SNAGA d.o.o. (v nadaljevanju: JP VOKA SNAGA d.o.o.).

Občina Ig, Občina Velike Lašče, Občina Kamnik, Občina Komenda, Občina Vodice, Občina Cerklje na Gorenjskem, Občina Grosuplje, Občina Ivančna Gorica, Občina Dobrepolje, Občina Ribnica, Občina Loški Potok, Občina Sodražica, Občina Bloke, Občina Gorenja vas – Poljane, Občina Žiri, Občina Šmartno pri Litiji, Občina Vrhnika, Občina Borovnica, Občina Log - Dragomer, Občina Idrija, Občina Cerkno, Občina Trebnje, Občina Mokronog – Trebelno, Občina Mirna, Občina Šentrupert, Občina Ajdovščina, Občina Vipava, Mestna občina Kranj, Občina Jezersko, Občina Preddvor, Občina Šenčur, Občina Naklo in Občina Postojna, Občina Domžale, Občina Mengeš, Občina Trzin, Občina Lukovica in Občina Moravče ter Občina Tržič so z odloki (koncesijskimi akti) neposredno podelile koncesijo za izvajanje obveznih gospodarskih javnih služb obdelave določenih vrst komunalnih odpadkov oziroma odlaganja ostankov predelave ali odstranjevanja komunalnih odpadkov izvajalcu (koncesionarju) JP VOKA SNAGA d.o.o. kot upravljavcu objektov in naprav RCERO LJUBLJANA, kot izhaja iz sprejetih koncesijskih aktov vsake posamezne občine koncedentke.

Za usklajevanje odločitev v zvezi z zagotavljanjem obveznih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v okviru RCERO LJUBLJANA, so občinski sveti ustanovili skupni organ občin koncedentk – Svet RCERO LJUBLJANA, v katerem sodelujejo tudi občine ustanoviteljice, ki so že ustanovile skupni organ ustanoviteljic – Svet ustanoviteljev javnih podjetij, povezanih v JAVNI HOLDING Ljubljana, d.o.o. (v nadaljevanju: SU). SU za odločanje na skupnem organu (Svet RCERO LJUBLJANA) pooblasti župane občin ustanoviteljic.

V primeru, če je občina koncedentka izvajalcu (koncesionarju) JP VOKA SNAGA d.o.o. kot upravljavcu objektov in naprav RCERO LJUBLJANA podelila tudi koncesijo za gospodarsko javno službo zbiranja določenih vrst komunalnih odpadkov, je Svet RCERO LJUBLJANA pristojen tudi za potrditev cene za navedeno gospodarsko javno službo, pri čemer občine koncedentke, ki niso podelile koncesije za izvajanje obvezne gospodarske javne službe zbiranja določenih vrst komunalnih odpadkov izvajalcu (koncesionarju) JP VOKA SNAGA d.o.o., nimajo pristojnosti glasovanja o ceni za navedeno gospodarsko javno službo.

Iz predloga Akta izhaja, da Svet RCERO LJUBLJANA sestavljajo župani občin koncedentk, v njem pa sodelujejo tudi župani občin ustanoviteljic SU.

Predlog Akta določa še način dela Sveta RCERO LJUBLJANA, število glasov članov sveta pri sprejemanju odločitev, pristojnosti sveta, način sprejemanja odločitev ter način financiranja in delitev stroškov med občinami.

Odstotek glasov članov Sveta RCERO LJUBLJANA, ki ga ima vsak župan pri sprejemanju odločitev, je določen glede na število prebivalcev po podatkih Statističnega urada Republike Slovenije in se usklajuje s podatki Statističnega urada Republike Slovenije o številu prebivalcev vsaki dve leti. Zadnja uskladitev odstotkov oziroma deležev glasov županov občin članic Sveta RCERO LJUBLJANA s podatki Statističnega urada Republike Slovenije je bila objavljena v Uradnem listu RS, št. 16/22 z dne 9.2.2022 (vključenih 45 občin).

Predvideni odstotek glasov po sprejemu Akta v Občini Tržič, izhaja iz priložene preglednice, upoštevaje sprejem Akta v posameznih občinah, ki so Akt že sprejele v preteklosti, in njihovim posledičnim članstvom v Svetu RCERO LJUBLJANA. Odstotek glasov se spremeni vsakokrat, ko Akt sprejme nova občina. Na osnovi sklepa občinskega sveta o sprejemu Akta nato Svet RCERO LJUBLJANA sprejme ugotovitveni sklep, s katerim se uskladi tudi odstotek glasov, določen glede na število prebivalcev. Ugotovitveni sklep objavi predsednik Sveta RCERO LJUBLJANA v Uradnem listu Republike Slovenije.

Akt so v novembru in decembru 2015 sprejeli Občinski sveti prvih osmih občin; objavljen je v Uradnem listu RS, št. 98/15. Naknadno je bil Akt sprejet v še nekaterih občinah. Upoštevaje sprejem Akta v občinah, ki so Akt sprejele po njegovi prvi objavi v Uradnem listu Republike Slovenije ter uskladitev odstotka glasov županov vsake posamezne občine članice, je Svet RCERO LJUBLJANA doslej skupno sprejel 14 ugotovitvenih sklepov o sprejemu akta o ustanovitvi ali o uskladitvi odstotka glasov, ki ga ima pri sprejemanju odločitev Sveta RCERO LJUBLJANA vsak župan.

Trenutno sestavlja Svet RCERO LJUBLJANA 45 občin.

Pristojnosti Sveta RCERO LJUBLJANA so opredeljene v 6. členu Akta, in sicer:

Svet RCERO LJUBLJANA ima, v okviru usklajevanja odločitev v zvezi z zagotavljanjem obveznih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov, naslednje pristojnosti:

* spremlja potek investicije in realizacije RCERO LJUBLJANA,
* spremlja finančno vrednost RCERO LJUBLJANA,
* sprejme oziroma potrdi cene oziroma tarife za uporabo objektov in naprav RCERO LJUBLJANA,
* usklajuje odločitve v zvezi z določanjem metodologije za oblikovanje cen za uporabo objektov in naprav RCERO LJUBLJANA, če ta ni predpisana,
* usklajuje odločitve v zvezi z določanjem standardov oddajanja odpadkov v predelavo,
* usklajuje odločitve v zvezi s pristopom oziroma vključitvijo novih občin,
* odloča o drugih zadevah v zvezi z izvajanjem dejavnosti iz tega člena.

Svet RCERO LJUBLJANA usklajuje predloge predpisov in drugih odločitev, ki jih v zvezi z zagotavljanjem obveznih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov na podlagi zakona in tega akta sprejemajo organi občin. Svet RCERO LJUBLJANA usklajena besedila predpisov in drugih odločitev posreduje v sprejem pristojnim organom občin.

**Ocena finančnih in drugih posledic**

Predlog sklepa o sprejemu Akta ne prinaša finančnih posledic, ki bi bremenile proračun Občine Tržič.

Pripravili:

Jasna Kavčič,

Vodja Urada za okolje in prostor

Saša Pegam

Tarin d.o.o.

Klemen Srna,

DIREKTOR OBČINSKE UPRAVE

Prilogi:

* Predlog Akta o ustanovitvi Sveta RCERO LJUBLJANA
* preglednica - predvideni odstotek glasov članic Sveta RCERO LJUBLJANA po sprejemu Akta o ustanovitvi Sveta RCERO LJUBLJANA v Občini Tržič